Vervlietende tyd | News24
WIE van ons onthou nog die gebruik om met die oujaarsdiens om middernag die kerk se ligte af te sit, en dan na te dink oor jou eie lewe en almal wat die afgelope jaar oorlede is?
Dit was 'n goeie gebruik. Dit het mens herinner aan jou eie sterflikheid en jou gestem tot dankbaarheid. Psalm 90 is die herinneringe van iemand wat op sy lewe terugkyk. Soms is dit goed om bestekopname van jou lewe te neem.
Aan die een kant herinner dit jou aan hoe kosbaar elke oomblik is wat aan ons gegun word. Ons het net vandag. Beplan maar asof jy vir altyd gaan leef, maar leef asof jy vandag gaan sterf. As die Psalmis terugkyk op sy lewe dan onthou hy dat God vir hom en sy medegelowiges, 'n toevlug was (vers 1).
Mens kan op die Here staatmaak. Hy herinner homself ook aan sy eie sterflikheid (vers 3). Hy herinner homself ook aan sy eie beperkinge en sondes (vers 8-9). Al is hy nie meer vandag se kind nie, bid hy steeds om lewenswysheid.
Liewe vriend. Ons is so pas die nuwe jaar in. Wil jy nie ook 'n oomblik soos die Psalmis bestek opneem van jou lewe nie? Op wie vertrou jy, en waarop sit jy jou hart? Dit waarop jy jou hart sit, is immers jou god. Besef jy dat jy maar sterflik is, en dat alles wat jy opgebou het oor die jare nagelaat sal word aan ander om te geniet? Net dit wat ewigheidswaarde gehad het, jou liefde vir God en andere, sal standhou.
Dis nie te laat om te bid vir lewenswysheid nie. Moet nie die nuwe jaar verder onnadenkend en slordig binnegaan nie. Die tyd is vervlietend. Dis onmoontlik om die tyd se gang te stop. Jy kan egter tyd wen deur dit reg te benut. Mag elke woord wat in 2017 oor jou lippe gaan vloei, elke lewe wat jy gaan aanraak, mense seën.
Mag jy die goedheid van die Here ondervind in die nuwe jaar. Mag jou enigste troos in lewe en sterwe wees dat jy aan Jesus Christus behoort. God seën jou ingang en uitgang. Geseënde Nuwejaar.